text: Esbjerg-træner: Vi skal møde et hold superliga-niveau
  16 juli 2014 kl. 07.23
  Der venter Esbjerg en svær opgave, når holdet jager et nyt europæisk eventyr i Kasakhstan torsdag eftermiddag.
  Umiddelbart klinger FC Kairat Almaty ikke voldsomt bekendt i danske ører, men det kasakhiske mandskab skal nok give Esbjerg hård kamp i anden kvalifikationsrunde til Europa League.
  Det forudser Esbjerg-træner Niels Frederiksen forud for de to holds første møde i Kasakhstan torsdag aften.
  Esbjerg havde assistenttræner Lars Sørensen på plads, da Kairat slog FK Kukesi fra Albanien i første kvalifikationsrunde, og trænerstaben har derudover set holdets sidste fem-seks ligakampe på video.
  - Styrkemæssigt er det som et midterhold i Superligaen. Det er ikke et eller andet lilleputhold, der ikke kan spille fodbold. Jeg er også sikker på, at de har et væsentlig højere lønbudget end os.
  - Jeg tror ikke, der er ret mange, der er klar over, hvor svær en opgave det bliver. Det vil altid være en fiasko i folks øjne, hvis vi ryger ud mod dem her. Men i bund og grund vil det ikke være meget anderledes end at tabe over to kampe til Randers, siger Niels Frederiksen.
  Esbjerg skal overleve tre kvalifikationsrunder for at nå frem til gruppespillet i Europa League.
  Første møde mellem FC Kairat og Esbjerg spilles i morgen klokken 16 dansk tid, mens der er returkamp i Vestjylland en uge senere.
  